b'\n_START_ARTICLE_\nFerdinand Foch\n_START_PARAGRAPH_\nFerdinand Foch (Tarbes, 2. listopada 1851. \xe2\x80\x93 Pariz, 20. o\xc5\xbeujka 1929. ) je francuski general i mar\xc5\xa1al iz Prvoga svjetskoga rata. Postao je vrhovni zapovjednik savezni\xc4\x8dkih snaga 26. o\xc5\xbeujka 1918. Zalagao se za postavljanje te\xc5\xa1kih mirovnih uvjeta Njema\xc4\x8dkoj da bi se Njema\xc4\x8dka onesposobila da predstavlja ponovo prijetnju Francuskoj. Nezadovoljan Versajskim sporazumom rekao je:_NEWLINE_ \xe2\x80\x9eOvo nije mir. Ovo je primirje na dvadeset godina.\xe2\x80\x9d\n_START_SECTION_\nRani \xc5\xbeivot\n_START_PARAGRAPH_\nRo\xc4\x91en je u Tarbesu u Francuskoj. Tu je poha\xc4\x91ao \xc5\xa1kolu, a isusova\xc4\x8dki koled\xc5\xbe je poha\xc4\x91ao u St. Ettienu. Njegov brat je bio isusovac. Slu\xc5\xbeio je 1870. u 4. pje\xc5\xa1adijskoj regimenti tijekom Francusko-pruskoga rata. Nakon rata odlu\xc4\x8dio je ostati u vojsci. Upisao je 1871. Politehni\xc4\x8dku \xc5\xa1kolu , koju je zavr\xc5\xa1io 1873. i postao je topni\xc4\x8dki \xc4\x8dasnik. Vi\xc5\xa1u vojnu akademiju je zavr\xc5\xa1io 1887. i tu je predavao od 1895. do 1900.\n_START_SECTION_\nPredava\xc4\x8d na vojnoj akademiji\n_START_PARAGRAPH_\nKasnije su o njemu rekli da je bio najoriginalniji vojni mislilac generacije. Bio je poznat po kriti\xc4\x8dkim analizama Francusko-pruskog rata i Napoleonskih ratova. Kao predava\xc4\x8d na vi\xc5\xa1oj vojnoj akademiji doprinio je intelektualnoj i moralnoj regeneraciji francuske vojske. Klju\xc4\x8dna misao njegove vojne doktrine je sadr\xc5\xbeana u tome , da je prvi uvjet pobjede volja da se osvoji. Zbirka njegovih predavanja je objavljena u dvije knjige. " Des Principes de la Guerre" ("Principi rata") iz 1903., i " De la Conduite de la Guerre " ("O vo\xc4\x91enju rata") iz 1904. Tim djelima je ponovo uveo koncept ofenzive u francusku vojnu teoriju. Na\xc5\xbealost njegove koncepte su drugi iskrivili, jer ih nisu najbolje razumijevali, tako da je kult ofenzive po\xc4\x8deo dominirati vojnim krugovima. Fochova knjiga je \xc4\x8dak citirana pri razvoju Plana XVII, francuske strategije rata sa Njema\xc4\x8dkom. Taj plan je zamalo doveo Francusku do poraza 1914. Foch je 1903. postao pukovnik, 1907. general major, 1911. general potpukovnik, a 1913. general pukovnik.\n_START_SECTION_\nFoch i Prvi svjetski rat\n_START_PARAGRAPH_\nNa po\xc4\x8detku rata zapovijedao je XX. korpusom, koji je bio dio druge armije generala de Castelnaua. Njegov korpus je nakon te\xc5\xa1kih \xc5\xbertava napredovao 14. kolovoza prema liniji Sarrebourg-Morhange. Poraz XV. korpusa sa njegove desne strane natjerao ga je u povla\xc4\x8denje. Povukao se do Nancya i uspio je krenuti u protunapad i sprije\xc4\x8diti Nijemce da prije\xc4\x91u rijeku Meurthe. Posle toga postao je zapovjednik devete armije tokom Prve bitke na Marni i poslije nje. Samo sedam dana nakon preuzimanja zapovjedni\xc5\xa1tva nad devetom armijom morao je voditi niz obrambenih bitaka, da se sprije\xc4\x8di njema\xc4\x8dki prodor. I kad je bio napadan od ja\xc4\x8deg protivnika, kretao je u kontranapade, koji su bili primjena teorija, koju je razvijao dok je bio predava\xc4\x8d na Vojnoj akademiji. Na taj na\xc4\x8din je uspijevao zaustaviti njema\xc4\x8dko napredovanje. Kada je Foch dobio poja\xc4\x8danja od pete armije ponovo je izvr\xc5\xa1io kontranapad kod Marne. Nijemci su se ukopali prije povla\xc4\x8denja. On je bio jedan od klju\xc4\x8dnih generala koji su zaustavili veliko povla\xc4\x8denje i stabilizirali savezni\xc4\x8dke pozicije._NEWLINE_Zbog uspje\xc5\xa1nog zapovijedanja 4. listopada je postao zamjenik glavnog zapovjednika, sa odgovorno\xc5\xa1\xc4\x87u za sjeverni front. Kada su Nijemci napali 13. listopada 1914. skoro su probili britanske i francuske linije. Ponovo su poku\xc5\xa1ali krajem listopada tijekom Prve bitke kod Ypresa, ali su pretrpjeli te\xc5\xa1ke gubitke. Foch je ponovo uspje\xc5\xa1no koordinirao obranu i napad. U listopadu 1914. postao je zajedni\xc4\x8dki zapovjednik sa generalom Joffreom. Tijekom 1915. zapovijedao je ofenzivom, koja je dovela do Bitke kod Artoisa. Tijekom 1916. zapovijeda tijekom bitke na Sommi. Kritizirali su ga zbog taktike i velikih savezni\xc4\x8dkih gubitaka tijkom tih bitaka. On i general Joffre su smijenjeni. Poslan je u Italiju. Samo nekoliko mjeseci kasnije, poslije neuspjeha generala Robera Nivellea, postao je na\xc4\x8delnik glavnog sto\xc5\xbeera ._NEWLINE_Postao je vrhovni zapovjednik savezni\xc4\x8dkih snaga 26. o\xc5\xbeujka 1918. Dobio je zadatak da koordinira aktivnosti savezni\xc4\x8dkih vojski. Iako je u po\xc4\x8detku bio iznena\xc4\x91en njema\xc4\x8dkom ofenzivom, Foch je sprije\xc4\x8dio napredovanje njema\xc4\x8dkih snaga tijekom velike Proljetne ofenzive 1918. Njema\xc4\x8dko napredovanje je sprije\xc4\x8deno Drugom bitkom na Marni u srpnju 1918. Foch je 6. kolovoza 1918. imenovan mar\xc5\xa1alom Francuske. Zajedno sa britanskim zapovjednikom, mar\xc5\xa1alom Haigom, Foch je planirao Veliku ofenzivu, koja je po\xc4\x8dela 26. rujna 1918., a dovela je do njema\xc4\x8dkog poraza. Prihvatio je 11. studenog 1918. njema\xc4\x8dku kapitulaciju.\n_START_SECTION_\nPari\xc5\xa1ka mirovna konferencija\n_START_PARAGRAPH_\nU sije\xc4\x8dnju 1919. na Pari\xc5\xa1koj mirovnoj konferenciji Foch je predstavio svoj memorandum u kome je naveo da:_NEWLINE_Rajna treba biti zapadna vojna granica Njema\xc4\x8dke. Njema\xc4\x8dka treba biti li\xc5\xa1ena teritorijalnoga suvereniteta na lijevoj strani Rajne, da bi bila sprije\xc4\x8dena da vr\xc5\xa1i laku invaziju preko Belgije. Osim toga Foch se zalo\xc5\xbeio da saveznici trebaju iskoristiti pobjedu da trajno oslabe njema\xc4\x8dku vojnu mo\xc4\x87 i sprije\xc4\x8de napade na Francusku u budu\xc4\x87nosti._NEWLINE_Smatrao je da pora\xc5\xbeena Njema\xc4\x8dka ne mo\xc5\xbee dopustiti obnavljanje sukoba, pa zato mora prihvatiti mirovne uvjete, kakvi joj budu izdani.Me\xc4\x91utim britanski premijer David Lloyd George i ameri\xc4\x8dki predsjednik Woodrow Wilson nisu se slo\xc5\xbeili da se Porajnje oduzme Njema\xc4\x8dkoj, nego su se slo\xc5\xbeili sa vojnom okupacijom na 15 godina, \xc5\xa1to je Foch smatrao nedovoljnim da se za\xc5\xa1titi Francuska. Foch je bio nezadovoljan Versajskim sporazumom, koga je smatrao kapitulacijom i izdajom. Nakon potpisivanja Versajskog sporazuma rekao je "Ovo nije mir. Ovo je primirje na dvadeset godina."'